Bybelskool » Psalm 97 – Verbly julle, liefhebbers van die Here
Die Psalm kan in twee dele verdeel word:
“U, Here, is die Allerhoogste oor die hele aarde” – vers 1–9
“Verbly julle in die Here, regverdiges” – vers 10–12
Die Here se koningskap word op twee maniere beskryf. Dit word eerstens in metaforiese terme as ’n kosmiese gebeure geteken: die aarde juig, die afgeleë eilande is bly, wolke en duisternis omring Hom, vuur gaan voor Hom uit en verbrand sy teenstanders, Sy weerligstrale verlig die wêreld, die aarde “sien dit” en sidder, en die berge smelt soos was voor Hom. Die inhoud van hierdie lofprysing van die heelal is die reg en geregtigheid waarmee God regeer. ’n Mens hoor hierin die vroeëre verskynings van die Here in soortgelyke omstandighede by Sinaiberg in die tyd van Moses (Eksodus 19) en op effens gewysigde manier by Horebberg in die tyd van Elia (1 Konings 19 – die Here was juis nie in die sterk wind, aardbewing of vuur nie, maar in die “fluistering in die windstilte”).
Die Here se koningskap word tweedens steeds op metaforiese wyse as ’n kommunikasie gebeure geteken: die hemele verkondig sy geregtigheid sodat al die volke Sy Majesteit kan sien (vgl. Ps. 19: God bestaan en God praat met ons).
Hierdie getuienis oor God het twee uitkomste. Aan die eenkant staan almal wat afgodsbeelde dien, beskaamd, want dié afgode moet in aanbidding voor Hom buig (vers 7b)! Aan die ander kant hoor die Godstad, Jerusalem, met sy tempel op die Sionsberg, sowel as die “dogters van Juda” (=stede van Juda) dit en het ’n groot blydskap en juig oor God se posisie as die Allerhoogste oor die hele aarde wat ver verhewe is bo alle gode.
Omdat God se koningskap nie net kosmies gedemonstreer word nie, maar inderdaad ook aan mense gekommunikeer word, kan die gelowiges hulle in die Here verbly. Hulle word nie net as regverdiges en troue dienaars (dissipels of “volgelinge” – 2014 vertaling) geteken nie, maar as “liefhebbers van die Here” (1933 vertaling – “Lovers of Jahwe” soos in verskeie Engelse vertalings). Dit is mense wat hulle aktief beywer om met God geassosieer te word, om met Hom in verhouding te lewe, wat Hom liefhet bo alles.
Dié liefhebbers van die Here word bemoedig om nie net die Here lief te hê nie, maar ook die slegte en die kwade te haat in die wete dat God die lewe van sy troue volgelinge beskerm en hulle uit die hand van goddelose mense sal red. Dit is ook die raad van die Wysheid in Spreuke 8 waaroor ek vroeër die volgende geskryf het:
“Aan die een kant begelei die Wysheid jou tot die haat van ‘n verkeerde lewe, hoogmoed, hovaardigheid, en slinkse woorde (8:13).
Aan die ander kant begelei die Wysheid jou om paraat te wees om sukses te kan behaal (8:14), en veral lief te wees om mag en gesag op die regte manier uit te oefen (8:15-16).”
Lees meer daaroor by hierdie skakel: Spreuke 8:1-36 – Die Wysheid laat jou regtig leef. Jy kan ook die hele Spreuke in eboek formaat by hierdie skakel aanskaf: Spreuke – lees, luister, leef (ePub).
Met die pragtige metafoor van God wat as’t ware die lig vir regverdiges aansteek, word die vreugde van dié wat met opregtheid God lief het, geteken. Hulle kan inderdaad hulle in die Here verbly en sy heilige, gevierde Naam loof.
“Liefhebbers van die Here”! Dit is ‘n wonderlike beskrywing van die regverdiges, dié wat in opregtheid hulleself aan die Here verbind, dié wat Hom getrou navolg en sy dissipels is. Maak nie saak waar ’n mens jouself dus bevind op hierdie wêreld nie, selfs al is dit op ’n ver afgeleë eiland, dáár kan jy ’n liefhebber van die Here wees en jou verlustig in sy heerskappy!
Dit is hierdie beskrywing van Psalm 97 wat ek ook graag op myself van toepassing wil maak: “Liefhebbers van die Here”. Dit is wie ek is, en só wil ek bekend staan. Om die waarheid te sê, dit is hoe ek graag wil hê die Here aan my moet dink. En skielik staan ek op heilige grond …